नगर पालिका अध्यक्ष पद के चार प्रत्याशियों द्वारा नुक्कड़ सभा के लिए प्रशासन से अनुमति मांगी थी। सभा के लिए एक ही समय और स्थान पर चार प्रत्याशियों के कार्यक्रम तय कर दिए गए। गुरुवार शाम छह से आठ बजे तक घासमंडी चौक पर निर्दल प्रत्याशी मो. असलम और बसपा समर्थित प्रत्याशी भानू प्रताप अग्रहरि को अनुमति दे दी गई। तय समय पर दोनों प्रत्याशी और उनके समर्थक घासमंडी चौक पर आमने-सामने हो गए। सभा के लिए मंच तैयार करते समय समर्थकों में कहासुनी शुरू हो गई। हाथापाई की नौबत आने तक खबर पाकर कोतवाली पुलिस मौके पर पहुंच गई। प्रत्याशी भानू प्रताप अग्रहरि को किसी तरह समझा कर वहां से हटाया गया। इसी तरह घासमंडी चौक पर ही रात आठ से दस बजे तक निर्दल प्रत्याशी श्यामजी गुप्ता और भाजपा प्रत्याशी नीलम नंदन को सभा को अनुमति दे दी गई। सभा करने के लिए एक बार फिर दोनो प्रत्याशियों और समर्थकों में विवाद की स्थिति बन गई। प्रत्याशियों के समर्थक मंच पर चढ़ कर लाउडस्पीकर बंद कराने का प्रयास करने लगे। बवाल की सूचना पाकर पहुंचे उड़ाका दल के प्रभारी हेमंत गुप्ता ने दोनो प्रत्याशियों की सभा रोक दी। वहीं जेसीज चौक पर निर्दल प्रत्याशी जुल्फेकार अहमद, अनिल मोदनवाल और एराकियाना चौक पर निर्दल प्रत्याशी जयप्रकाश, परवेज अहमद को आमने-सामने होना पड़ा। पुलिस ने यहां भी पहुंच कर किसी तरह स्थिति संभाली। एक-एक घंटे के अंतराल पर दोनों प्रत्याशियों की सभाएं हुईं। सभा के लिए गलत अनुमति दिए जाने पर एसडीएम सतीश चंद शुक्ला ने अपनी गलती स्वीकार की। एसडीएम का कहना है कि कार्यालय की लापरवाही से ऐसी दिक्कत हुई है।